《买陂塘 同蔼卿校程去瑕广文》
清代·关锳

怅飘零、江湖萍梗，津亭听断官鼓。堆盘苜宿清寒味，换了一生羁旅。

官太苦。却还算、寒毡未困先生住。扁舟竟去。早一夜西风，莼鲈江上，归梦托鸥鹭。

平生泪，写入庾郎词赋。吟成何限凄楚。江东我亦填词手，难说浮名不误。

君见否。已点点、清霜上了江潭树。鬓丝尔许。恐如此青山，毫丝哀竹，浑不抵迟暮。

作者简介：清浙江钱塘人，字秋芙。诸生蒋坦妻。工书、画、琴及诗词。多愁善病，诵经学佛。早卒，坦著《秋灯琐忆》记其事。有《三十六芙蓉诗存》、《梦影楼词》。